《读罗昭谏谗书》
清代·查有新

新登鼍江亘秀气，钟毓乃有江东生。云何十上不中第，英雄落魄同祢衡。

穷愁著书祗取辱，书讶自谗谗乃名。沈颜聱书杜罪言，大抵感愤之所成。

呜呼文辞馀事耳，世贵气节如山横。先生受知吴越主，首劝大兴勤王兵。

钱虽未听心已悟，寻遇真主终归诚。子孙永无僭窃志，大义炳炳由公明。

读罢离骚读此册，不辞浊酒缸罍倾。凛然正气塞天地，文能卫道真干城。

作者简介：有新，字铭三，号春园，海宁人。贡生。就职州判有《春园吟稿》。诗话：海宁查氏，自初白查浦后代，有诗人春园，渊源家学不失矩矱。集中《和陶饮酒二十首》，自寓生平，尤见冲澹之趣。